সহপাঠীর সোশ্যাল মিডিয়া অ্যাকাউন্ট হ্যাক করে স্কুলের শিক্ষিকাদের নিয়ে অশ্লীল পোস্ট করে দিল ছাত্ররা। একটি সর্বভারতীয় ইংরেজি দৈনিকের খবর অনুযায়ী, চাঞ্চল্যকর এই ঘটনায় অভিযুক্তরা মধ্য কলকাতার একটি নামী বয়েজ স্কুলের ছাত্র। শিক্ষিদেরকে জড়িয়ে এমন কিছু মিম পোস্ট করা হয়েছে, যেগুলি ‘পর্নোগ্রাফি’ ঘেঁষা বলেই অভিযোগ উঠেছে। অভিযুক্ত ছাত্ররা প্রত্যেকেই নবম এবং দশম শ্রেণির বলে অভিযোগ।
এই ঘটনার পরেই কলকাতা পুলিশের সাইবার ক্রাইম বিভাগে অভিযোগ জানিয়েছেন স্কুল কর্তৃপক্ষ। একই সঙ্গে পড়ুয়াদের অভিভাবকদের নোটিশ পাঠিয়ে বলা হয়েছে, তেরো বছরের নীচে ছাত্রদের সোশ্যাল মিডিয়া অ্যাকাউন্ট থাকলেই কড়া ব্যবস্থা নিতে হবে। একই সঙ্গে পড়ুয়া সোশ্যাল মিডিয়ায় আসক্ত হয়ে পড়ছে কি না, তা নজরে রাখার জন্যও অভিভাবকদের পরামর্শ দেওয়া হয়েছে স্কুলের তরফে। 

এই বিষয়ে অন্যান্য খবর

কমোডে শিশুসন্তানের মাথা ঠেসে ধরলেন মা! ভিডিও ঘিরে তুলকালাম


ঘটনার তদন্তে নেমে আইনি দিকগুলিও খতিয়ে দেখছে পুলিশ। প্রথমত নাবালকের ফোন তার অজান্তে ব্যবহার করাটাকে আইনত হ্যাকিং বলা যায় কি না এবং দ্বিতীয়ত অভিযুক্তরা নাবালক হলে সেটিকে বিচারযোগ্য অপরাধ বলে গণ্য করা হবে কি না।
এই প্রবণতা অবশ্য নতুন নয়। শহরের একাধিক নামী স্কুলের ছাত্ররাই কখনও সরাসরি, কখনও আবার পরোক্ষে স্কুল বা তার শিক্ষক-শিক্ষিকাদের ইঙ্গিত করে আপত্তিজনক পোস্ট করে। স্কুলগুলির তরফে নিয়মিত অভিভাবকদের সঙ্গে কথা বলে অথবা সোশ্যাল মিডিয়ায় ছাত্রছাত্রীদের গতিবিধির উপরে নজরদারি রেখে পরিস্থিতি সামাল দেওয়ার চেষ্টা চলছে।  তার পরেও এই ধরনের ঘটনা আটকানো যাচ্ছে না।